Geitjiegeloof - Solidariteit WêreldSolidariteit Wêreld
Tuis › 10 minute voor werk Juig › Geitjiegeloof
Lees Spreuke 30:28; 2 Timoteus 1:7–8.
Geitjies is interessante diertjies. As jy mooi oplet, sal jy agterkom dat jy hulle oral kry – in paleise, in ons huise en selfs in 'n dieretuinleeu se hok! Hulle vertoon, ten spyte van hul weerloosheid, 'n mate van vreesloosheid. Jy kan hulle selfs in jou hand hou.
'n Geitjiegeloof help ons om die emosie, vrees, wat ons almal die een of ander tyd ervaar, te hanteer. Ons sal nooit sonder vrees wees nie, maar ons hoef ook nie soos die leeu in die klassieke fliek, The Wizard of Oz, te wees nie – dié was bang vir alles.
Ons het klaar geleer dat ons 'n leeu is en as ons ook onthou wat in 2 Timoteus 1:7 staan, kan dit ons help om ons vrees te konfronteer en met die Gees se hulp, te oorwin. "Want God het ons nie 'n gees van lafhartigheid gegee nie, maar van krag, liefde en selfbeheersing" (2 Tim. 1:7). Dis wat ons bedoel met 'n geitjiegeloof!
Miskien is dit goed om te onthou dat vrees deel van ons lewe is en dat ons nie sommer daarvan ontslae kan raak nie. Ons moet net nie toelaat dat dit ons lewe regeer nie! Sien, geitjiegeloof gaan jou die moed gee om aan te hou – die moed om God te vertrou al lyk alles hopeloos. Paul Tillich was 'n beroemde teoloog van die vorige eeu en hy het gesê: "Die teenoorgestelde van geloof is nie twyfel nie, maar vrees." 'n Mens is bang, daarom wil jy nie glo nie. En hoe minder jy glo, hoe banger word jy. Die probleem met vrees is dit stuit jou in jou spore, maar geitjiegeloof kry jou aan die gang!
Onthou geloofsmoed lê nie in onsself nie, maar in God, die Almagtige wat altyd saam met sy kinders is! Dit laat dink 'n mens aan hierdie verhaal van dapperheid . . . Ray Blackenship van Andover, Ohio, in die VSA, loer een oggend by sy huis uit en wat hy sien, laat hom verstyf van skok. In die stormwaterkanaal wat voor sy huis verbyvloei, word 'n dogtertjie al gillend deur die water meegesleur. Onmiddellik hardloop Ray uit en al langs die kanaal af om te kyk of hy haar nie iewers kan raakgryp nie.
Al sy pogings misluk egter en later spring hy toe maar self in die water en gryp haar vas. Saam word hulle 'n hele ent meegesleur totdat Ray uiteindelik 'n oorhangende tak raakgryp. Daar klou hulle vas vir al wat hulle werd is totdat die brandweer hulle kom red. Op 12 April 1989 ontvang Ray 'n medalje vir sy heldedaad, want Ray Blackenship kan nie swem nie!